На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и 143/16) и члана 15. Одлуке о оснивању Народнoг музеја Ниш ("Службени лист града Ниша", број 2/11 и 115/16)

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Народнoг музеја Ниш за 2019. годину, 02 број 1087/2-18 од 27.12.2018. године, који је донео Управни одбор ове установе, на седници одржаној 27.12.2018. године.

II Програм рада Народнoг музеја Ниш за 2019. годину реализоваће се у складу са Финансијским планом ове установе за 2019. годину.

III Решење доставити установи Народни музеј Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Народног музеја Ниш, на седници одржаној 27.12.2018. године, донео је Програм рада Народнoг музеја Ниш за 2019. годину, 02 број 1087/2-18 од 27.12.2018. године.

У 2019. години планира се завршетак програма на археолошком налазишту Медијана, у овиру пројекта „Градови у фокусу“, што ће коначно омогућити отварање налазишта за јавност.

Поводом обележавања 210 година од битке на Чегру, Народни музеј ће пројектом конзерваторских радова на споменику Ћеле кула конкурисати за средства код Министарства културе и информисања, што ће заокружити једну целину заједно са реализацијом градског пројекта уређења дворишног комплекса око споменика Ћеле кула и конзервације споменика на Чегру.

Тематским изложбама обележиће се 75 година од ослобођења Ниша у Другом светском рату и 20 година од НАТО бомбардовања. Поред наведених, Музеј ће организовати изложбу дела из заоставштине нишког вајара Милована Крстића, изложбу о Душану Милачићу, као и поставку „Новац Краљевине Југославије из збирке Народног музеја Ниш“. Планирана су гостовања у Александровачком завичајном музеју Жупе (праисторијском изложбом „Трагови времена“) и у Музеју Републике Српске (изложба о археолошком налазишту Медијана), а очекују се и бројне изложбе домаћих и страних аутора.

Издавачка делатност прати музеолошко-изложбене активности Музеја, а посвећена је и штампању појединих дела значајних за сагледавање и валоризацију покретне и непокретне културне баштине Града Ниша.

Чланом 34. Одлуке о буџету Града Ниша за 2019. годину („Службени лист Града Ниша“, број 118/2018) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм рада установе Народни музеј Ниш сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Народнoг музеја Ниш за 2019. годину.

**СЕКРЕТАР**

Небојша Стевановић